google/wiki40b huggingface dataset:
Νίκος Κατσικοκέρης

Καριέρα

Έκανε τα πρώτα του ποδοσφαιρικά βήματα στην γενέτειρα του Στάνο της Αμφιλοχίας, ξεκινώντας την ποδοσφαιρική του σταδιοδρομία από την Αναγέννηση Στάνου, με τη φανέλα της οποίας αγωνίστηκε στο τοπικό πρωτάθλημα. Το 2005 και στην ηλικία των 17 ετών μεταπήδησε στον Παναιτωλικό, ξεκινώντας την επαγγελματική του ποδοσφαιρική καριέρα. Στη συνέχεια, αγωνίστηκε κατά σειρά με τους Τηλυκράτη Λευκάδας και Κερατσίνι στην Δ' Εθνική.
Το 2009 μετακόμισε στον Πλατανιά, με τη φανέλα του οποίου αγωνίστηκε 2 χρονιές στη Γ' Εθνική και σκόραρε συνολικά 19 γκολ σε 58 αγώνες. Οι καλές εμφανίσεις του δεν πέρασαν απαρατήρητες και το 2011 υπέγραψε στον Εργοτέλη, με τη φανέλα του οποίου έκανε ντεμπούτο στην Α' Εθνική.
Το καλοκαίρι του 2012, η ΑΕΚ τον απέκτησε από τους Κρητικούς έναντι 150.000 ευρώ. Με τη φανέλα της ΑΕΚ έκανε ντεμπούτο στις 1 Σεπτεμβρίου του ίδιου έτους στον εκτός έδρας αγώνα με τη Skoda Ξάνθη. 
Τον Αύγουστο του 2013 υπέγραψε συμβόλαιο συνεργασίας με τον Πανθρακικό, όπου αγωνίστηκε επίσης στην Α' Εθνική. Τον Ιανουάριο του 2014 μεταγράφηκε στον Παναιγιάλειο και τον Δεκέμβριο του 2014 αποκτήθηκε από τον Παναργειακό. Το καλοκαίρι του 2015 μεταγράφηκε στον Ερμή Ζωνιανών, με τη φανέλα του οποίου αγωνίστηκε στην Γ' Εθνική και έχοντας πετύχει 16 τέρματα αναδείχθηκε 2ος σκόρερ του 4ου ομίλου. 
Το καλοκαίρι του 2016 επέστρεψε ξανά στον Εργοτέλη, με τον οποίο αγωνίστηκε στην Γ' Εθνική και κατέκτησε το πρωτάθλημα του 4ου ομίλου και την άνοδο, ενώ αναδείχθηκε και πρώτος σκόρερ του 4ου ομίλου με σύνολο 18 τερμάτων. Το καλοκαίρι του 2017 πήρε μεταγραφή στον Εθνικό Πειραιά, με τη φανέλα του οποίου πέτυχε 7 τέρματα και αναδείχθηκε πρώτος σκόρερ της ομάδας και τρίτος σκόρερ στον 6ο όμιλο της Γ' Εθνικής, ενώ κατέκτησε επίσης το πρωτάθλημα 6ου ομίλου και συμμετείχε στα μπαράζ ανόδου.
Το καλοκαίρι του 2018 μεταγράφηκε στον Α.Ο. Επισκοπής, ομάδα Γ' Εθνικής και με τη φανέλα της ομάδας του Ρεθύμνου αναδείχθηκε πρώτος σκόρερ του ομίλου με 14 τέρματα. Το καλοκαίρι του 2019 πήρε μεταγραφή στον Ο.Φ. Ιεράπετρας.

Διακρίσεις

Για την αγωνιστική του παρουσία την περίοδο 2010-2011 πήρε δύο βραβεία από τον Π.Σ.Α.Π.. Αναδείχθηκε καλύτερος ποδοσφαιριστής της Football League 2 στον Νότιο Όμιλο και πρώτος σκόρερ στην Football League 2 στον Νότιο Όμιλο.
Ρία (όνομα)

Ρία, ελληνικό γυναικείο όνομα προσώπου (όνομα βαφτιστικό).
Συνήθως προέρχεται από αφαίρεση των πρώτων συλλαβών του ονόματος Γρηγορία ή του ονόματος Ελευθερία.
Φερδινάνδος της Σέρπα

Βιογραφία

Ήταν ο τρίτος γιος τού Αλφόνσου Β΄ της Πορτογαλίας και της Ουρράκα, κόρης τού Αλφόνσου Η΄ της Καστίλης.
Έγινε κύριος της Σέρπα και τού Λαμέγκο το 1223. Για τη βία που έδειξε σε ορισμένους κληρικούς, ταξίδεψε στη Ρώμη το 1237 για να ζητήσει τη συγγνώμη τού πάπα Γρηγορίου Θ΄. Απεβίωσε το 1246 σε ηλικία 29 ετών.
Ο ιστορικός Φαουστίνο Μενένντεθ-Πιδάλ από την Ισπανία ανακατασκεύασε τον θυρεό τού Φερδινάνδου: ένας όφις/δράκος (πορτογαλ. serpa) και στο γύρω πλαίσιο εναλλασόμενοι οι θυρεοί της Πορτογαλίας (τού πατέρα του) και της Καστίλης (της μητέρας του).
Λίρα Κύπρου

Η Λίρα Κύπρου ήταν το επίσημο  νόμισμα της Κύπρου και εκδιδόταν από την Κεντρική Τράπεζα της Κύπρου ως την αντικατάστασή της από το ευρώ την 1 Ιανουαρίου 2008. Ο Κωδικός ISO 4217 της κυπριακής λίρας ήταν CYP.

Ιστορία

Το 1879, δηλαδή σύντομα μετά που οι Βρετανοί ανέλαβαν τη διοίκηση της Κύπρου από τους Οθωμανούς, εισήγαγαν την κυπριακή λίρα που ορίστηκε να έχει ακριβώς την ίδια αξία με τη βρετανική λίρα. Αυτή η ισοτιμία ίσχυε μέχρι το 1960 που η Κύπρος έγινε ανεξάρτητο κράτος και συνεχίστηκε ανεπίσημα μέχρι και το 1971 που η αξία της βρετανικής λίρας άρχισε να ολισθαίνει.
Η κυπριακή λίρα αρχικά χωρίστηκε σε 20 σελίνια όπως χωριζόταν και η βρετανική, αλλά το κάθε σελίνι σε 9 γρόσια παρέχοντας έτσι μια σύνδεση με την τουρκική λίρα η οποία χρησιμοποιείτο στο νησί μέχρι εκείνη τη στιγμή και χωριζόταν (όπως και σήμερα) σε 100 γρόσια. Τέλος, το κάθε γρόσι χωριζόταν σε 40 παράδες. Το 1955 αποφασίστηκε η χρήση του μετρικού συστήματος στο νόμισμα της Κύπρου κι έτσι καταργήθηκαν τα σελίνια και τα γρόσια (οι παράδες είχαν πια χάσει την αξία τους) και η λίρα χωρίστηκε σε 1000 μιλς. Τότε ο κόσμος ονόμασε το κέρμα των 5 μιλς γρόσι και το κέρμα των 50 μιλς σελίνι. Το 1983 αποφασίστηκε η λίρα να χωριστεί σε 100 σεντ αφού το 1 μιλς είχε πια ασήμαντη αξία. Το μικρότερο κέρμα σε χρήση τότε ήταν εκείνο των 5 μιλς που αντικαταστάθηκε με κέρμα του ½ σεντ το οποίο και σύντομα καταργήθηκε. Τα κέρματα που οι αξίες τους αναγράφονται σε μιλς δε μπορούν πια να χρησιμοποιούνται στην αγορά.
Η είσοδος του κυπριακού νομίσματος στο Μηχανισμό Συναλλαγματικών Ισοτιμιών ΙΙ της Ευρωζώνης έγινε στις 2 Μαΐου 2005 με κεντρική τιμή C£0.585274 ±15% ανά ευρώ. Αργότερα το Υπουργικό Συμβούλιο της Κύπρου αποφάσισε η αντικατάσταση με το ευρώ να γίνει την 1 Ιανουαρίου 2008. Η αντικατάσταση έγινε με ισοτιμία 0.585274 λίρες ανά ευρώ.
Λιγκ Καπ Γαλλίας

Ιστορικό

Το γαλλικό Λιγκ Καπ ξεκίνησε το 1982 κι από το 1995 ο νικητής μετέχει στο Κύπελλο ΟΥΕΦΑ. Στο Λιγκ Καπ συμμετέχουν μόνο οι επαγγελματικοί ποδοσφαιρικοί σύλλογοι της χώρας.
Από τη σεζόν 2006-07 οι ομάδες που παίρνουν μέρος στο Τσάμπιονς Λιγκ ξεκινούν από το δεύτερο γύρο της διοργάνωσης, ώστε να μην φορτώνονται με πολλά παιχνίδια.
Αναλογία (βιολογία)

Στην βιολογία, η αναλογία αναφέρεται σε ένα χαρακτηριστικό ή όργανο που εμφανίζεται παρόμοιο σε δύο μη συγγενικούς οργανισμούς. Ο κλαδιστικός όρος για αυτό το φαινόμενο είναι ομοπλασία. Οι βιολογικές αναλογίες είναι συχνά αποτέλεσμα συγκλίνουσας εξέλιξης.

Αναλογίες στην ταξινομία

Το κλασικό παράδειγμα αναλογίας είναι η ικανότητα πτήσης στα πτηνά και τις νυχτερίδες. Αμφότερες οι ομάδες μπορούν να πετούν, όμως η ικανότητα αυτή εξελίχθηκε ανεξάρτητα στις δύο ομάδες. Η ικανότητα πτήσης δεν καθιστά τα πτηνά και τις νυχτερίδες στενούς συγγενείς. Το αντίθετο της αναλογίας είναι η ομολογία, όπου η ικανότητα ή το υπό εξέταση όργανο έχει κληροδοτηθεί από ένα κοινό πρόγονο. Ο βρετανός ανατόμος Ρίτσαρντ Όουεν ήταν ο πρώτος επιστήμονας που αναγνώρισε τις θεμελιώδεις διαφορές ανάμεσα στις ομολογίες και τις αναλογίες, και τις ονόμασε.

Παρόμοιο προβλήματα - παρόμοιες λύσεις

Τα ανάλογα χαρακτηριστικά εμφανίζονται συχνά λόγω σύγκλισης, όπου διαφορετικά είδη ζούν με παρόμοιο τρόπο ή/και σε παρόμοια περιβάλλοντα, και έτσι αντιμετωπίζουν τους ίδιους περιβαλλοντικούς παράγοντες. Και τα δελφίνια και οι ρέγγες είναι υδροδυναμικά. Και τα δύο είναι ενεργοί θηρευτές σε περιβάλλοντα με υψηλή αντίσταση, όμως η ρέγγα ανήκει στους οστεϊχθύς και το δελφίνι στα θηλαστικά. Κατά τον Μεσοζωικό υπήρχε ο ιχθυόσαυρος με παρόμοιο υδροδυναμικό σχήμα, ακόμα ένα παράδειγμα ομάδων που εξελίσσουν παρόμοιο σχήμα λόγω των ίδιων περιβαλλοντικών παραγόντων. Παρόμοιο φαινόμενο είναι οι φώκιες και οι ωταρίδες. Υπάρχει για χρόνια διαφωνία για το αν οι δύο αυτές ομάδες αποτελούν μία υδρόβια ομάδα ή αναπαριστούν δύο διαφορετικά επεισόδια σαρκοφάγων που στράφηκαν σε υδατικό περιβάλλον.
Μπουγιουρντί

Η λέξη μπουγιουρντί σήμαινε αρχικά την έγγραφη διαταγή αξιωματούχου της Οθωμανικής αυτοκρατορίας (τουρκ. buyurdι γ' εν. του ρ. buyur `διατάζω΄). Σήμερα σημαίνει το επίσημο έγγραφο, ιδίως διαταγή, συνήθως με δυσάρεστο οικονομικό περιεχόμενο: Γνωστή η φράση: σού 'ρθε το μπουγιουρντί από την εφορία;.
Από κει και πέρα το μπουγιουρντί είναι μεζές της Ελληνικής κουζίνας. Η ονομασία μπουγιουρντί του δόθηκε ακριβώς γιατί το αποτέλεσμα είναι αρκετά καυτερό. Φτιάχνεται με φέτα, ψιλοκομμένες ντομάτες, πιπεριές, ελαιόλαδο και προαιρετικά κρεμμύδι τα οποία ανακατεύονται και συνδυάζονται κυρίως με πάπρικα, πιπέρι και ρίγανη, αλλά και διάφορα παραδοσιακά ελληνικά τυριά, λαχανικά, μυρωδικά χόρτα και μπαχαρικά. Ψήνεται μέχρι να λιώσει η φέτα σε παραδοσιακό μικρό πήλινο σκεύος στο φούρνο, αν και τελευταία χρησιμοποιείται συχνά αλουμινόχαρτο, ανοιχτό ή κλειστό.
Τρυπιώτης (συνοικία Λευκωσίας)

Τοποθεσία

Στα βόρεια συνορεύει με τη συνοικία Ταμπακχανέ, τη Φανερωμένη και το Άγιο Σάββα, στα ανατολικά με τον Άγιο Αντώνιο, στα νότια με τους Άγιους Ομολογητές και στα δυτικά με τον Άγιο Ανδρέα.
Βασίλης Χαραλαμπόπουλος (ηθοποιός)

Βιογραφία

Αποφοίτησε από την Δραματική Σχολή του Ωδείου Αθηνών (1992) ενώ το βιογραφικό του περιλαμβάνει πολλές και σημαντικές δουλειές στο θέατρο, τον κινηματογράφο και την τηλεόραση.
Έχει κερδίσει το Βραβείο Νέου Δημιουργού της Ένωσης Θεατρικών Κριτικών για την παράσταση «Βάτραχοι» του Αριστοφάνη που ανέβηκε από το ΚΘΒΕ το 2003, το Βραβείο Α’ Ανδρικού Ρόλου στο Φεστιβάλ Θεσσαλονίκης για την ταινία «Πέντε Λεπτά Ακόμα» (2006) και το Βραβείο Β’ Ανδρικού Ρόλου για την ερμηνεία του στην τηλεοπτική προσαρμογή του μυθιστορήματος, «Το Δέκα» του Μ. Καραγάτση.
2165 Γιανγκ

Φυσικά χαρακτηριστικά

Τα φυσικά χαρακτηριστικά του Γιανγκ είναι άγνωστα.
Λιάσος Λουκά

Προσωπικά στοιχεία

Γεννήθηκε την 1η Φεβρουαρίου 1980 στη Λάρνακα

Καριέρα ως ποδοσφαιριστής

Ξεκίνησε την επαγγελματική του καριέρα το 1999 από την Νέα Σαλαμίνα Αμμοχώστου. Τον Ιανουάριο του  2004 έμεινε ελεύθερος από τον κυπριακό σύλλογο και αποκτήθηκε από τον ΠΑΟΚ,έπειτα από εισήγηση του Άγγελου Αναστασιάδη,  υπογράφοντας συμβόλαιο συνεργασίας 1,5 έτους 
.
Την περίοδο 2004-05 κατά τον εντός έδρας αγώνα με τη Μακάμπι Τελ Αβίβ για τα προκριματικά του Τσάμπιονς Λιγκ αν και τιμωρημένος από παλαιότερο αγώνα (αγωνίστηκε στο Κύπελλο Ιντερτότο ΟΥΕΦΑ 2000 με τη Νέα Σαλαμίνα) αγωνίζεται ως αλλαγή με αποτέλεσμα ο ΠΑΟΚ να χάσει την αναμέτρηση στα χαρτιά με 3-0 (ο ΠΑΟΚ είχε ηττηθεί με 1-2) και να αποκλειστεί ουσιαστικά από την διοργάνωση.
Τον χειμώνα του 2005 αποχώρησε από τον ΠΑΟΚ για να συνεχίσει στην ΑΕΛ Λεμεσού, στην οποία έμεινε για δύο περιόδους. 
Την περίοδο 2007-2011 επέστρεψε στη Νέα Σαλαμίνα. Ακολούθησε μια περίοδος στην ΑΕΠ Πάφος και μία στην στην ΑΕΚ Κουκλιών.
Το 2013 εντάχθηκε στην Καρμιώτισσα Πάνω Πολεμιδιών έχοντας εκτός από το ρόλο του ποδοσφαιριστή και το ρόλο του τεχνικού διευθυντή.

Καριέρα ως προπονητής

Το Φεβρουάριο του 2015 ανέλαβε και το ρόλο του προπονητή στην Καρμιώτισσα. Την περίοδο 2015-16, συμμετέχοντας στο πρωτάθλημα Β΄ κατηγορίας, υπό την καθοδήγηση του, η Καρμιώτισσα προβιβάστηκε για πρώτη φορά στην ιστορία της στην Α΄ κατηγορία. Παρέμεινε στην ομάδα ως τον Μάιο του 2017.
Τον Ιούνιο του 2017 ανάλαβε προπονητής στη Νέα Σαλαμίνα. Στα μέσα Οκτωβρίου αποδεσμεύτηκε.
Φοινίκι Λακωνίας

Η ετυμολογία της ονομασίας Φοινίκι

Στην ποίηση του Λάκωνα ποιητή Αλκμάν (ΠΑΠ ΟΧΥΡ. 2394) η λέξη "φοινίκεα" αποδίδεται ως πορφυρό χρώμα. Το αυτό και στο Λεξικό Σούδα «Φοινίκιον έρνος και χρώμα», «Φοινικούν ερυθρόν» , «Φοινικίς χλαμύς ήν πολεμική» (Η πορφυρή πολεμική χλαμύδα), καθώς και τους Φοίνικες την ανώτερη πολεμική τάξη, οι οποίοι ονομάστηκαν έτσι ως φέροντες την πολεμική πορφυρή χλαμύδα.
Έτσι εξηγούνται και τα τοπωνύμια στην ευρύτερη περιοχή "Κόκκινες", "Κοκκινοχώματα" κτλ. Η ετυμολογία της ονομασίας Φοινίκι προέρχεται από το ερυθρούν και πορφυρό χρώμα της εν λόγω γεωγραφικής περιοχής χερσαίας και θαλάσσιας.
Στην αρχαιολογική γραμματεία η λέξη αποδίδεται πάντα ως κόκκινο, π.χ. επί φοινικιδί.

Τα αρχαιολογικά ευρήματα στο Φοινίκι

Το 1885, με εντολή της Ελληνικής Αρχαιολογικής Εταιρείας και βασιζόμενος στις αναφορές του Παυσανία, ο τότε αρχαιολόγος Θεμιστοκλής Σοφούλης προχώρησε σε ανασκαφές στο ναό του Απόλλωνος Υπερτελέατου στο Φοινίκι.
Ο περιηγητής Παυσανίας μας αναφέρει τα εξής: «ἔστι δὲ ἐν τῇ γῇ ταύτῃ καὶ ἱερὸν Ἀσκληπιοῦ στάδια ἀπέχον ὡς πεντήκοντα Ἀσωποῦ: τὸ δὲ χωρίον, ἔνθα τὸ Ἀσκληπιεῖον, Ὑπερτελέατον ὀνομάζουσιν». (Στην ίδια περιοχή, πενήντα στάδια από τον Ασωπό υπάρχει επίσης ιερό του Ασκληπιού, το μέρος όπου βρίσκεται το Ασκληπιείον ονομάζεται Υπερτελέατον)
Στα αξιόλογα ευρήματα περιλαμβάνονται και επιγραφές που αναφέρονται στην εδαφική διαμάχη της Επιδαύρου Λιμηράς με το γειτονικό Ζάρακα.
Σε πολλές δε χάλκινες ταινίες που προέρχονται από το ιερό έχουμε και την καταγραφή ονομάτων Επιδαύριων ιερέων.
Μέρος χάλκινων και πήλινων αντικειμένων προερχόμενα από το Φοινίκι πέρασαν το 1884 στην ιδιωτική συλλογή του Κ. Καραπάνου.

Η κιβδηλεία κατά τη διάρκεια της επανάστασης του 1821

Στο χωριό Φοινίκι λειτούργησε κατά τη διάρκεια της Ελληνικής επανάστασης εργαστήριο παραχάραξης νομισμάτων. Όπως φαίνεται από αρχεία δίκης που σώζονται έως τις μέρες μας η λειτουργία τους είχε διχάσει τους επαναστάτες, αφού από τη μία θεωρούσαν πως με την κιβδηλεία εξασφάλιζαν χρήματα απαραίτητα για τον Αγώνα, αλλά από την άλλη πως κλόνιζαν την αξιοπιστία και τα οικονομικά του νεοσύστατου Ελληνικού κράτους. Οι παραχαράκτες τιμωρούνταν δεμένοι ανάποδα επί όνου και τους περιέφεραν στην τότε πρωτεύουσα Ναύπλιο σε ημέρα που γινόταν παζάρι. Μπροστά από τον παραχαράκτη προπορευόταν ντελάλης ο οποίος φώναζε: «Αυτός ο άνθρωπος διέπραξε κιβδηλεία». Ανάλογο εργαστήριο παραχάραξης νομισμάτων λειτούργησε και στο γειτονικό Γύθειο.
Φρειδερίκος ΣΤ΄ του Μπάντεν-Ντούρλαχ

Βιογραφία

Ήταν ο πρωτότοκος γιος του Φρειδερίκου Ε΄ μαργράβου του Μπάντεν-Ντούρλαχ και της Βαρβάρας, κόρης του Φρειδερίκου Α΄ δούκα της Βυρτεμβέργης.
Το 1677 απεβίωσε στο κάστρο Κάρλσμπερκ στο Ντούρλαχ και τον διαδέχθηκε ο πρωτότοκος γιος του Φρειδερίκος Ζ΄.
Γεώργιος Γρυπάρης

Βιογραφικά στοιχεία

Γεννήθηκε στην Μύκονο το 1801. Πατέρας του ήταν ο μέγας λόγιος Ιωάννης Γρυπάρης.
Χρημάτισε δικαστικός λειτουργός, παραιτήθηκε όμως αντιδρώντας στην παρέμβαση του Υπουργού Δικαιοσύνης σε αθωωτική απόφαση κάποιας δίκης της οποίος προΐστατο ο Γρυπάρης.
Μετά την μεταπολίτευση του 1843 η ιδιαίτερη πατρίδα του Μύκονος τον εξέλεξε παμψηφεί αντιπρόσωπό της, και η Εθνική Συνέλευση του 1843 που ακολούθησε, τον εξέλεξε μέλος της επιτροπής καταρτίσεως του σχεδίου του πρώτου Συντάγματος.
Η μεταπολίτευση του 1862 βρίσκει τον Γρυπάρη αντιεισαγγελέα στο Εφετείο Αθηνών.
Απεβίωσε το 1888.
Μεσιέ 39

Ιστορικό

Το Μεσιέ 39 ανακαλύφθηκε από το Σαρλ Μεσιέ το 1764, όμως αμφισβητήται αν ο Σαρλ Μεσιέ ήταν ο πρώτος που το παρατήρησε. Ενώ ο Kenneth Glyn Jones υπολογίζει το Μ39 ως μια από τις ανακαλύψεις του Σαρλ Μεσιέ, ο Burnham υποστηρίζει ότι ο Le Gentil το ανακάλυψε το 1750, ενώ υπάρχουν και προτάσεις που υποστηρίζουν ότι ο Αριστοτέλης το επισήμανε ως ένα αντικείμενο που μοιάζει με κομήτη περίπου το 325 π.Χ.

Χαρακτηριστικά

Το Μεσιέ 39 είναι ένα μεγάλο αλλά χαλαρό ανοικτό σμήνος. Αποτελείται από 30 με 100 μέλη και έχει διάμετρο 7 έτη φωτός. Η ηλικία του υπολογίζεται μεταξύ 230 και 300 εκατομμυρίων ετών. Το λαμπρότερο μέλος του Μ39 έχει φαινόμενο μέγεθος 6,83 και φασματικό τύπο Α0. Όλα τα μέλη του σμήνους ανήκουν στην κύρια ακολουθία.
Ιγιάντ Αλάουι

Βιογραφία

Γεννήθηκε στις 31 Μαΐου 1944, από γονείς πλούσιους Σιίτες μουσουλμάνους. 
Σπούδασε ιατρική και νευροχειρουργική στη Βαγδάτη και το Λονδίνο.  Το 1961 εντάχθηκε στο κόμμα Μπάαθ και συνεργάστηκε στενά με τον κύκλο του Σαντάμ Χουσεΐν. Στις αρχές της δεκαετίας του 1970, ο Αλάουι ήρθε σε ρήξη με το καθεστώς της Βαγδάτης και διέφυγε πρώτα στον Λίβανο και κατόπιν στην Βρετανία, της οποίας απέκτησε την υπηκοότητα.
Παραιτήθηκε από το Κόμμα Μπάαθ το 1975.
Ορισμένες πηγές αναφέρουν ότι ο Αλάουι δεν έφυγε αυτοεξόριστος από το Ιράκ, αλλά αντιθέτως στάλθηκε από τον ίδιο τον Σαντάμ Χουσεΐν στο Λονδίνο για να αναλάβει τον ρόλο του τοπικού συντονιστή του κόμματος Μπάαθ και να κατασκοπεύει για λογαριασμό του Ιράκ.  Οι ίδιες πηγές αναφέρουν ότι η ρήξη του Αλάουι με τον Σαντάμ Χουσεΐν επήλθε όταν ο τελευταίος ανακάλυψε ότι ο Αλάουι σχεδίαζε πραξικόπημα και τον ανακάλεσε στην Βαγδάτη.  Ο ίδιος ο Αλάουι ανέφερε ότι το 1978 μυστικοί πράκτορες του Σαντάμ Χουσεΐν επεχείρησαν να τον δολοφονήσουν στο Λονδίνο. 
Το 1991, ο Αλάουι ίδρυσε την αντικαθεστωτική οργάνωση Ιρακινή Εθνική Συμφωνία με την υποστήριξη της αμερικανικής CIA και της βρετανικής ΜΙ6.  Η οργάνωση αυτή στελεχώθηκε από πρώην αξιωματούχους του κόμματος Μπάαθ με στόχο την ανατροπή του Σαντάμ Χουσεΐν.  Το 1996 η Ιρακινή Εθνική Συμφωνία οργάνωσε αποτυχημένο πραξικόπημα κατά του Χουσεΐν.  Η εφημερίδα New York Times αποκάλυψε τον Ιούνιο του 2004 ότι οι βομβιστικές ενέργειες της παράνομης οργάνωσης του Ιγιάντ Αλάουι στην Βαγδάτη προκάλεσαν πολλά αθώα θύματα.  Η οργάνωση Ιρακινή Εθνική Συμφωνία έγινε επίσης γνωστή ως η πηγή που χρησιμοποίησε η βρετανική κατασκοπευτική υπηρεσία ΜΙ6 για να συντάξει την έκθεση, σύμφωνα με την οποία ο Σαντάμ Χουσεΐν είχε τη δυνατότητα να πλήξει τους εχθρούς του με όπλα μαζικής καταστροφής μέσα σε 45 λεπτά.  Οι κατηγορίες αυτές, που χρησιμοποιήθηκαν ως πρόσχημα για την εισβολή στο Ιράκ το 2003, αποδείχθηκαν παντελώς ψευδείς.
Μετά την πτώση του Σαντάμ Χουσεΐν την άνοιξη του 2003, ο Αλάουι διορίστηκε από τις αμερικανικές κατοχικές δυνάμεις μέλος του Ιρακινού Κυβερνητικού Συμβουλίου και στις 28 Μαΐου 2004 ανέλαβε καθήκοντα κατοχικού πρωθυπουργού.
Τον Δεκέμβριο του 2004 διέφυγε και νέα δολοφονική απόπειρα.
Στις 8 Σεπτεμβρίου του 2014 διορίστηκε από τον πρωθυπουργό Χαϊντέρ αλ Αμπαντί ως ένας από τους τρεις αντιπροέδρους του Ιράκ.
Τοκογλυφία

Ετυμολογία

Η λέξη εμφανίστηκε ιστορικά το 1833. Προήλθε από τη λέξη «τοκογλύφος» η οποία στην αρχαιότητα αναφερόταν στη συνήθεια των τοκογλύφων να χαράσσουν με τη γλυφίδα πάνω σε ξύλινο τραπέζι τους τόκους των πελατών τους.

Ιστορία

Οι πρώτοι βλαστοί της ξεπρόβαλαν λίγο μετά την εμφάνιση του χρήματος. Τον 7ο π.Χ. αιώνα, στην Αθήνα, η νομοθέτηση της "σεισάχθειας" από τον Σόλωνα είχε στόχο την απαλλαγή των υπερχρεωμένων νοικοκυριών από τα τοκογλυφικά χρέη. Κάτι ανάλογο έκανε και ο Ιούλιος Καίσαρ στη Ρώμη τον 1ο π.Χ. αιώνα.
Παρά τους απαγορευτικούς κανόνες, η τοκογλυφία γιγαντώθηκε στα χρόνια της Ρωμαϊκής Αυτοκρατορίας. Ακόμα και μετά την επικράτηση του Χριστιανισμού χιλιάδες δανειολήπτες, κυρίως αγρότες, σύρονταν στη δουλοπαροικία, επειδή αδυνατούσαν να εξοφλήσουν τα χρέη τους. Χρειάστηκε να παρέμβει η Α' Οικουμενική Σύνοδος, που πραγματοποιήθηκε στη Νίκαια της Βιθυνίας το 325, για να διακόψει την πρακτική της χορήγησης δανείων με δυσβάστακτα επιτόκια (Κανόνας ΙΖ΄).
Ο τόκος κατά τον Μεσαίωνα θεωρούνταν από τη Χριστιανική Εκκλησία ως κάτι γενικά ανήθικο, ανεπίτρεπτο, αμαρτωλό. Ο εβραϊκός νόμος επίσης απαγόρευε τη χορήγηση δανείων με τόκο. Όμως με την πάροδο του χρόνου η απαγόρευση αυτή θεωρήθηκε ότι αφορούσε τους ομοεθνείς και ότι δεν απέκλειε τα δάνεια με τόκο προς χριστιανούς.
Με το πέρασμα του χρόνου οι πεποιθήσεις αυτές ατόνησαν. Σήμερα ο έντοκος δανεισμός, ακόμα και η τοκογλυφία, αποτελούν πρακτικές περισσότερο ή λιγότερο συνήθεις στον χριστιανικό και τον ιουδαϊκό κόσμο.
Αντίθετα, στα ισλαμικά κράτη η τοκοφορία αντίκειται στους νόμους και στη θρησκεία. Οι τράπεζες λειτουργούν με ειδικό καθεστώς. Από αυτόν τον κανόνα τείνει να ξεφύγει σήμερα η Τουρκία λόγω του πληθωρισμού. Τα επιτόκια των εμπορικών τραπεζών εκτινάσσονται στο 12%.
Μισισίπι

Εκπαίδευση

Πανεπιστήμια κύρους της πολιτείας Μισισιπί είναι το "Mississippi State University" και το "University of Mississippi", αμφότερα κρατικά, στα οποία η εισαγωγή αλλοδαπών φοιτητών κρίνεται σχετικά δύσκολη.
Και τα δύο χορηγούν Bachelor's, Master’s και Διδακτορικό Δίπλωμα. Επίσης και τα δύο παρέχουν φοιτητικό ξενώνα και εστιατόριο.
Νίκος Καμπάς

Βιογραφικά στοιχεία

Ο Νίκος Καμπάς γεννήθηκε στη Μυτιλήνη, όπου τελείωσε το σχολείο και σπούδασε νομικά στο Πανεπιστήμιο Αθηνών απ' όπου απέκτησε τον τίτλο του διδάκτορα το 1880. Κατά την διάρκεια των σπουδών του συγκατοικούσε στο ίδιο διαμέρισμα με τον Κωστή Παλαμά. Άρχισε να δημοσιεύει τα πρώτα του ποιήματα στις εφημερίδες «Ραμπαγάς» και «Μη χάνεσαι». Tο 1880 εξέδωσε την ποιητική του συλλογή Στίχοι, η οποία, μαζί με τους Ιστούς Αράχνης του Γ. Δροσίνη σηματοδοτεί την εμφάνιση της Νέας Αθηναϊκής Σχολής ή Γενιάς του 1880, που ειγάγει στη λογοτεχνία τη χρήση της δημοτικής/ομιλούμενης και την απελευθερώνει από τη λόγια/αρχαΐζουσα γλώσσα και τον ρομαντισμό.
Την ίδια χρονιά όμως, εγκαταστάθηκε στην Αλεξάνδρεια της Αιγύπτου, εγκατέλειψε την ποίηση και αφοσιώθηκε στο δικηγορικό επάγγελμα, όπου εκλέχθηκε πρόεδρος των μεικτών δικαστηρίων της πόλης. Έμεινε στην Αλεξάνδρεια ως τον θάνατό του, το 1932. Πολλοί λογοτέχνες της εποχής, μεταξύ αυτών και ο Κωστής Παλαμάς, αναφέρθηκαν για το πόσο επηρέασε τα λογοτεχνικά πράγματα της εποχής, αλλά και το κενό που άφησε ο Νίκος Καμπάς με την απομάκρυνσή του από αυτά.
Μητροπολίτης Κιέβου Επιφάνιος

Βιογραφικά στοιχεία

Ο Σεργκέι Πέτροβιτς Ντουμένκο ολοκλήρωσε τις γυμνασιακές σπουδές στη Stara Zhadova το 1996. Το 1999 αποφοίτησε από τη Θεολογική Ακαδημία Κιέβου με πτυχίο πρώτης τάξης και από το 2003 είναι διδάκτωρ Θεολογίας.  Το 2006 και 2007 φοίτησε στη Φιλοσοφική Σχολή του Εθνικού και Καποδιστριακού Πανεπιστημίου Αθηνών.
Εκάρη μοναχός με το όνομα Επιφάνιος προς τιμήν του Αγίου Επιφανίου της Κύπρου στις 21 Δεκεμβρίου 2007 στην Μονή Αγίου Μιχαήλ (Κίεβο).  Στις 6 Ιανουαρίου 2008 χειροτονήθηκε διάκονος από τον μητροπολίτη Φιλάρετο, στις 20 Ιανουαρίου πρεσβύτερος και πέντε ημέρες μετά διορίστηκε γραμματέας του Φιλαρέτου.  Στις 16 Μαρτίου (Κυριακή της Ορθοδοξίας) του αποδόθηκε το οφφίκιο του αρχιμανδρίτη και τέσσερις μέρες αργότερα τοποθετήθηκε ηγούμενος στο μοναστήρι Αγίου Μιχαήλ Βιντμπίτσκι.  Στις 30 Μαΐου 2008 ανέλαβε διευθυντής του αυτοαποκαλούμενου πρώην Πατριαρχείου Κιέβου.  Στις 7 Οκτωβρίου του ίδιου έτους του απονεμήθηκε ο τίτλος του Αναπληρωτή Καθηγητή της Ορθόδοξης Θεολογικής Ακαδημίας του Κιέβου και στις 21 Οκτωβρίου εξελέγη Επίσκοπος του Vyshgorodsky, αντιπρόσωπος της μητρόπολης του Κιέβου, από τη Σύνοδο του Πατριαρχείου Κιέβου. Με απόφαση της ίδιας Συνόδου διορίστηκε Πρύτανης της Ορθόδοξης Θεολογικής Ακαδημίας Κιέβου και διευθυντής στη Μητρόπολη Pereyaslav-Khmelnitsky.
Με απόφαση του μητροπολίτη Φιλαρέτου ανυψώθηκε σε αρχιεπίσκοπο τον Ιανουάριο 2012, τον Ιούνιο 2013 εξελέγη μητροπολίτης Pereyaslav-Khmelnitsky Bilotserkivskyi από την ίδια Σύνοδο και στις 13 Δεκεμβρίου 2017 μητροπολίτης Περειασλάβσκυ και Μίλα Τσερκβά.

Προκαθήμενος Ορθόδοξης Εκκλησίας της Ουκρανίας

Στις 15 Δεκεμβρίου 2018, στον καθεδρικό ναό της Αγίας Σοφίας (Κίεβο), εξελέγη Μητροπολίτης Κιέβου και πάσης Ουκρανίας, ως ο πρώτος επικεφαλής της αυτοκέφαλης Ορθόδοξης Εκκλησίας της Ουκρανίας από κληρικολαϊκή συνέλευση που προήλθε από την ένωση τριών εκκλησιαστικών σχημάτων. Το διάταγμα για την Αυτοκεφαλία της Εκκλησίας της Ουκρανίας υπογράφτηκε στην Κωνσταντινούπολη στις 5 Ιανουαρίου 2019 και ανήμερα της εορτής των Θεοφανείων πραγματοποιήθηκε η επίσημη παραλαβή του Τόμου της Αυτοκεφαλίας από τα χέρια του Οικουμενικού Πατριάρχη Βαρθολομαίου, παρουσία του πρόεδρου της Ουκρανίας, Πέτρο Ποροσένκο.
Ενθρονίστηκε στον Καθεδρικό Ναό Αγίας Σοφίας Κιέβου στις 3 Φεβρουαρίου 2019 (ημερομηνία γενεθλίων του) από τον Μητροπολίτη Γαλλίας Εμμανουήλ, αναγιγνώσκοντας τον Ενθρονιστήριο Λόγο του παρουσία του προέδρου της Ουκρανίας.  Η χορήγηση αυτοκεφαλίας στην εκκλησία της Ουκρανίας έχει προκαλέσει την αντίδραση του Πατριαρχείου Μόσχας που γι' αυτό το λόγο αποφάσισε να διακόψει την εκκλησιαστική κοινωνία με το Οικουμενικό Πατριαρχείο Κωνσταντινουπόλεως σχετικά με την δικαιοδοσία στην ιστορική Εκκλησία Κιέβου.  Μέχρι σήμερα άλλη αυτοκέφαλη εκκλησία δεν την έχει αναγνωρίσει.
Μετααιθυλομεθυλοβενζόλιο

Νίτρωση

Με νίτρωση παράγει 2-αιθυλο-4-μεθυλο-1-νιτροβενζόλιο και [[4-αιθυλο-2-μεθυλο-1-νιτροβενζόλιο:

Σουλφούρωση

Με σουλφούρωση παράγει 2-αιθυλο-4-μεθυλοβενζοσουλφονικό οξύ και 4-αιθυλο-2-μεθυλοβενζοσουλφονικό οξύ:

Αλκυλίωση

Με αλκυλίωση κατά Friedel-Crafts παράγει 2-αιθυλο-1-αλκυλο-4-μεθυλοβενζόλιο και 4-αιθυλο-1-αλκυλο-2-μεθυλοβενζόλιο:

Ακυλίωση

Με ακυλίωση κατά Friedel-Crafts παράγει 2-αιθυλο-1-ακυλο-4-μεθυλοβενζόλιο και 4-αιθυλο-1-ακυλο-2-μεθυλοβενζόλιο:

Υδροξυλίωση

Υδροξυλίωση κατά Friedel-Crafts παράγει 2-αιθυλο-4-μεθυλοφαινόλη και 4-αιθυλο-2-μεθυλοφαινόλη:

Αμίνωση

Αμίνωση κατά Friedel-Crafts παράγει 2-αιθυλο-4-μεθυλοανιλίνη και 4-αιθυλο-2-μεθυλοανιλίνη:

Καρβοξυλίωση

Καρβοξυλίωση κατά Friedel-Crafts παράγει 2-αιθυλο-4-μεθυλοβενζοϊκό οξύ και 4-αιθυλο-2-μεθυλοβενζοϊκό οξύ:

Αναγωγή

Με αναγωγή παράγει 1-αιθυλο-3-μεθυλοκυκλοεξάνιο:

Οζονόλυση

Με οζονόλυση παράγει αιθανοδιάλη, οξοπροπανάλη και 2-οξοβουτανάλη:

Αλομεθυλίωση

Με αλομεθυλίωση κατά Blanc παράγει 2-αιθυλο-1-αλομεθυλο-4-μεθυλοβενζόλιο και 4-αιθυλο-1-αλομεθυλο-2-μεθυλοβενζόλιο::

Επίδραση καρβενίων

Με μεθυλένιο παράγει 1-αιθυλο-2,3-διμεθυλοβενζόλιο, 2-αιθυλο-1,4-διμεθυλοβεναζόλιο, 1-αιθυλο-3,5-διμεθυλοβενζόλιο, 4-αιθυλο-1,2-διμεθυλοβενζόλιο, 1-αιθυλο-5-μεθυλοκυκλοεπτατριένιο-1,3,5, 2-αιθυλο-6-μεθυλοκυκλοεπτατριένιο-1,3,5, 4-αιθυλο-1-μεθυλοκυκλοεπτατριένιο-1,3,5, 5-αιθυλο-2-μεθυλοκυκλοεπτατριένιο-1,3,5, 2-αιθυλο-4-μεθυλοκυκλοεπτατριένιο-1,3,5, 1-αιθυλο-3-μεθυλοκυκλοεπτατριένιο-1,3,5, μεταδιαθυλοβενζόλιο, μεταμεθυλοπροπυλοβενζόλιο και μεταϊσοπροπυλομεθυλοβενζόλιο: